題程子充少監家藏二詩遺墨
作者：陸文圭
朝代：宋

paragraphs: 教子惟欲諂，嫁女惟欲官。
床屏觸頭乃翁怒，文書銜袖媒姥謾。
癡人一笑可絕倒，古訓相傳良獨難。
大夫有愧程監察，上谷敢望元遺山。
易簀微言尚典刑，出門別語重丁寧。
子無橐裝與寶劍，女無綉褥與金屏。
各贈驪珠五十六，藏在肺腑爲深銘。
梓喬俯仰俱莫及，冰玉清潤尤相形。
水衡使者直而溫，遺山宅相監察孫。
禔身務學承先志，範世傳家示格言。
正大去今八十年，流風遺俗猶有存。
誰能題詩墓柏下，使兩仙翁起九原。